FRF ajută Dinamo pe final de sezon: i-a redus suspendarea lui Hakim Abdallah, care poate juca cu UTA
Comisia de Recurs din cadrul Federaţiei Române de Fotbal a redus, vineri, suspendarea atacantului Hakim Djamel Abdallah, de la 6 la 2 etape.
Jucătorul şi-a ispăşit deja sancţiunea în partidele cu FC Voluntari şi U Cluj
Ca urmare, el poate juca pentru Dinamo în ultima etapă a play-out-ului Superligii, duminică seara, cu UTA.
„Sancţiune disciplinară. Admite recursul. Desfiinţează Hotărârea CDE nr. 139/30.04.2024. În temeiul art. 63.1. lit. a), raportat la art. 63.2.4 lit. a) teza 1 din Regulamentul Disciplinar, sancţionează jucătorul Abdallah Hakim Djamel cu suspendare pentru două jocuri şi penalitate sportivă de 10.000 lei. Definitivă şi executorie pe plan intern. Hotărârea poate fi atacată la TAS în termen de 21 zile de la comunicare”, se menţionează în soluţia Comisiei de Recurs publicată pe site-ul oficial al LPF.
Iniţial, atacantul Hakim Abdallah fusese suspendat şase etape şi amendat cu 10.000 de lei de Comisia de Disciplină a Federaţiei Române de Fotbal, în şedinţa sa din 30 aprilie, pentru cartonaşul roşu primit la meciul cu FC Botoşani.
Abdallah a fost eliminat în finalul primei reprize (45+9) a meciului dintre FC Botoşani şi Dinamo (2-1), din etapa a şasea a fazei play-out a Superligii de fotbal, pentru o lovitură cu gheata în capul lui Romario Benzar, care a părăsit terenul sângerând şi cu guler cervical, cu ambulanţa.